FCSB s-a impus cu scorul de 2-1 pe terenul celor de la FC Voluntari, grație "dublei" lui Florinel Coman, și a refăcut diferența de 10 puncte față de Rapid.
Aflate într-o situație delicată în clasament, gazdele au început mai bine şi au reuşit să deschidă scorul în minutul 16 prin Andrei Dumiter, jucător trecut și prin curtea FCSB-ului. Acesta a fost și scorul cu care s-a intrat la cabine.
La pauză, Elias Charalambous a făcut trei schimbări, iar roș-albaștrii au marcat de două ori în trei minute. Florinel Coman a reușit o "dublă" în minutele 48 și 54, ambele goluri fiind unele de excepție.
Florinel Coman l-a egalat astfel pe Darius Olaru în ierarhia golgheterilor, ambii având acum 14 goluri marcate.
După acest succes, FCSB s-a distanțat la 10 puncte față de ocupanta poziției secunde, Rapid. În penultima etapă a sezonului regular, roș-albaștrii primesc vizita Petrolului. Meciul va avea loc duminică, 3 martie, pe Arena Națională.